Anne Grete Holmsgaard (SF), 2002-11-28:
Jeg vil gerne sige tak til de ordførere, der har støttet forslaget.
Jeg vil også gerne sige tak til de ordførere, der har støttet intentionerne i forslaget.
Og så vil jeg selvfølgelig gerne sige tak til ministeren for hans indledende redegørelse, men jeg havde faktisk forventet mig lidt mere action fra ministerens side.
I juli i år svarede videnskabsministeren mig på et skriftligt spørgsmål, og i det siger han, at regeringen endnu ikke på nuværende tidspunkt har taget stilling til brugen af open source-software, man afventer bl.a. Teknologirådets kommende redegørelse.
Men så slutter svaret med, at dette forløb skal munde ud i en stillingtagen til brugen af open source-software i efteråret 2002, og det er jo sådan set, hvor vi er nu.
Så på det tidspunkt meddelte ministeren, ikke bare mig, men jo også Folketingets hjemmeside, at han var indstillet på at tage stilling til brugen af open source-software i den offentlige sektor i efteråret 2002.
Der er jo ikke meget tid at løbe på.
I efteråret 2002, refereret fra Politiken den 31. oktober, udtaler ministeren i et indlæg, at: »...ja, den offentlige sektors it-systemer må være bygget op på åbne standarder.«
Det er to meget klare meldinger.
herop og sagde: Ja, vi har et godt beslutningsgrundlag, og vi kan ikke blive ved med at sidde og vente, så lad os komme i gang med at få formuleret en strategi.
Så egentlig var det lidt ærgerligt, det var en helt uvant defensiv holdning fra videnskabsministerens side, hvad er der dog sket? Jeg vil så godt sige: Det kan da heller ikke være sådan, at ministeren vil vente på det hele.
Altså lad os nu tage punkterne ét for ét.
Punkt 1: Etablering af en række strategiske projekter.
Den er der nogle, der har fået lidt galt i halsen, og jeg må så bare erkende, at det har jeg ikke været god til at formulere på ordentligt dansk.
Så prøver jeg herfra.
Det handler om at få lavet nogle projekter, hvor man bruger open source.
Der er ganske få i øjeblikket, og det er alt sammen inden for meget små enheder, Kvinfo har det, Forbrugerinformation har noget af det, Hanstholm Kommune, som er en meget lille kommune, har det og er meget glad for det.
Så det her handler i al sin enkelthed om at sige: Ja, lad os få nogle erfaringer, så lad os få udpeget nogle områder, som er motiverede for det her, for de skal selvfølgelig være motiverede, for det her kan man ikke trække ned over hovedet på folk.
Men lad os få udpeget nogle, som er motiveret for at gå i gang med det her, og lad os give dem noget support, sådan at vi får indhentet nogle erfaringer. Det behøver vi ikke at sidde og vente på en rapport for, det kunne man lige så godt gøre nu.
Punkt 2: Ja, lad os få indhentet erfaringerne.
I øjeblikket er det jo sådan, at erfaringerne ligger spredt rundtomkring alle mulige steder, men hvis man nu er en offentlig leder eller en offentlig chef, så har man faktisk ikke noget sted at gå hen, når man sidder og skal overveje, hvad man i den kommende tid skal investere i. Det betyder jo alt andet lige, at man tager de løsninger, der er helt sikre på kort sigt, nemlig det, man er vant til i forvejen, nemlig de lukkede standarder, formentlig Microsofts.
Så man mangler simpelt hen et sted, hvor man kan indsamle erfaringerne.
Det ville da være en oplagt opgave for Videnskabsministeriet.
De kunne sige: Jamen det kan vi da også fint gå i gang med nu, sådan at vi rådgiver ordentligt.
Vi kunne også fint gå i gang med at lave nogle seminarer eller uddannelsestilbud til de offentlige chefer, for det er helt klart, at når man sidder som chef i det offentlige, er
man faktisk meget på den.
For det første forstår man sjældent, hvad ens it-chef siger - jeg har prøvet det et par år - for det andet er det meget svært at gennemskue, hvad alternativerne er, så lad os dog få sat gang i det.
Jeg mener egentlig, det godt kunne køre allerede nu, det behøver faktisk ikke afvente den redegørelse, som jeg forstod skal handle om selve it-arkitekturen inden for den offentlige sektor.
Så er vi så kommet til punkt 3.
Jeg går ud fra, at ministeren mener det, han sagde til Politiken, altså at han går ind for, at der skal være åbne standarder i den offentlige sektor.
Jeg synes, det er meget fint, hvis han mener det, for det vil gavne os alle sammen, og i virkeligheden er det vanvittig uideologisk, når det kommer til stykket.
Det handler simpelt hen om at kunne håndtere it-sektoren og den kommende digitale forvaltning på fornuftig vis, så egentlig vil jeg gerne have at vide, om ministeren stadig står fast på det, han sagde til Politiken den 31. oktober.
Det håber jeg, og det ville jeg være glad for.